Vi ser det gang på gang. Voldsomme ulykker på de danske veje med tunge lastbiler eller varevogne, der på grund af deres størrelse gør stor skade. Det kan være højresvingsulykker i byerne, eller lastbiler på motorvejene, der i et uopmærksomt øjeblik ikke har opdaget, at trafikken foran dem er gået i stå. Derfor mener Rådet for Sikker Trafik også, at ekstraordinært arbejde med at sikre trafikken på de danske veje skal hædres. Det gjorde de i dag på en trafiksikkerhedskonference, som de afholdt i samarbejde med Forsikring & Pension. Fredsø Vognmandsforretning ApS fra Nykøbing Mors vandt Sikker Trafik Erhvervprisen 2017. - Vinderen fortjener fuldt ud priserne, da de har stået bag initiativer, der gør erhvervskørslen mere sikker i Danmark. Det gavner os alle, når chauffører i tunge køretøjer er mere opmærksomme og kører efter forholdene, da det betyder, at uheld og ulykker kan undgås, siger Mogens Kjærgaard Møller, adm. direktør i Rådet for Sikker Trafik i en pressemeddelelse. På konferencen deltog også Transport- Bygnings og Boligminister, Ole Birk Olesen (LA). Han mener også, at det øgede fokus på trafiksikkerhed bør hædres. - Jeg er meget optaget af, at vi har fokus på trafiksikkerhed hele vejen rundt - det vil sige både, når vi færdes i trafikken privat eller i medfør af vores arbejde. Det er selvfølgelig et delt ansvar at skabe forbedringer i trafiksikkerheden, hvor flere myndigheder og organisationer skal arbejde sammen. Derfor glæder det mig meget, at rigtig mange virksomheder arbejder målrettet med at forbedre trafiksikkerheden, siger Ole Birk Olesen. Juryen, der har valgt Fredsø Vognmandsforretning som vinder består af Rådet for Sikker Trafik, politiet, Forsikring & Pension samt DI. Du kan læse hele juryens begrundelse for at udnævne Fredsø Vognmandsforretning i boksen herunder.

Referat:
Fredsø Vognmandsforretning blev i dag hædret af Rådet for Sikker Trafik da de modtog en pris for deres arbejde med at øge deres trafiksikkerhed.